ტროის მუზეუმი

ტროის მუზეუმი () — არქეოლოგიური მუზეუმი, რომელიც მდებარეობს უძველესი ქალაქ ტროას არქეოლოგიურ ადგილთან ახლოს, დღევანდელ ჩრდილო-დასავლეთ თურქეთში.

მუზეუმი გაიხსნა 2018 წელს, მუზეუმის შენობაში შვიდ სექციაში არის გამოფენილი ტროის და სხვა ახლომდებარე კუნძულებზე მოპოვებული უძველესი ქალაქების ისტორიულ არტეფაქტები. მუზეუმის დირექტორი არის რიდვან გოლჯუქი. მუზეუმმა 2020 წელს ევროპის წლის მუზეუმის სპეციალური ჯილდო და ევროპის მუზეუმების აკადემიის სპეციალური ჯილდო მიიღო.

მუზეუმის შენობა
ტროის მუზეუმი მდებარეობს ქალაქ ტროას არქეოლოგიური ძეგლიდან აღმოსავლეთით 800 მეტრში სოფელ თევფიქიეში, ჩანაქკალეში, ჩრდილო-დასავლეთ თურქეთში.

2011 წელს მუზეუმის შენობის დიზაინის კონკურსში გაიმარჯვა იალინ მიმარლიკმა. მიმარლიკმა შენობა დააპროექტა თანამედროვე სადა არქიტექტურულ სტილში. მშენებლობა 2013 წელს დაიწყო, 2015 წელს შეჩერდა და 2017 წელს კვლავ განახლდა.

კუბის ფორმის ოთხსართულიანი შენობა კვადრატული გეგმით მოპირკეთებულია ჟანგისფერი ფოლადით. შენობის სიმაღლე ტოლია ტროას არქეოლოგიურ ადგილზე გათხრების სიღრმისა. საგამოფენო სივრცე მოიცავს 2 700 მ² მთლიანი 12 750 მ²  შიდა ფართობიდან. საგამოფენო ტერიტორიები 32 მ × 32 მ  შემოსაზღვრულია სამუშაო ადგილებით, საწყობებით და საკონფერენციო ოთახებით. სარდაფი განკუთვნილია მომსახურების ფუნქციებისთვის. მუზეუმში შესასვლელი არის 12 მ სიგანის პანდუსი, რომელიც მიდის მიწისქვეშა კარიბჭემდე.

შენობის მთლიანი ღირებულება შეადგენს 45 მილიონს. მუზეუმი გაიხსნა 2018 წლის 10 ოქტომბერს, რომელიც თურქეთში გამოცხადებული იყო „ტროის წლად“.

გამოფენები
შესასვლელი პანდუსის კედლებზე განთავსებული ნიშები შეიცავს საფლავის ქვებს, დიდი ზომის ქანდაკებებს, სცენებს და ფრესკის ზომის ფოტოებს ტროას გათხრების სხვადასხვა დონეზე. შესასვლელში მნახველს საორიენტაციო მიზნებისთვის ეხსნება ინფორმაცია არქეოლოგიური მეცნიერების, არქეოლოგიური დათარიღების მეთოდებისა და ტერმინების შესახებ, როგორიცაა კულტურული მემკვიდრეობის კონსერვაცია და აღდგენა, გორასამარხი და ნეოლითის, ენეოლითის ხანის, ბრინჯაოს ხანის და რკინის ხანის პრეისტორიული პერიოდები. მუზეუმში ასევე წარმოდგენილია ვიზუალური გრაფიკული დიზაინი, დიორამები და ინტერაქტიული ჩვენებები.

მუზეუმი შეიცავს შვიდ განყოფილებას. პირველი სართული დათმობილია არტეფაქტებისთვის ტროადის რეგიონიდან (დღევანდელი ბიგის ნახევარკუნძული). აქ არის წარმოდგენილი არქეოლოგიური ნაშთები უძველესი ქალაქებიდან: ასოსიდან (ბეჰრამქალე), ტენედოსიდან (ბოზჯაადა), პარიუმიდან, ტროადის ალექსანდრიიდან, სმინთეონიდან, ლამპსაკუსიდან (ლაფსეკის მახლობლად), ტუმბრიდან, ტავოლიადიდან. გამოფენაზე წარმოდგენილია დაახლოებით 2000 ექსპონატი მუზეუმის დაახლოებით 40 000 მრავალფეროვანი არტეფაქტიდან, რომლებიც გადაიტანეს ჩანაქკალეს არქეოლოგიური მუზეუმიდან, სტამბოლის არქეოლოგიური და ანატოლიის ცივილიზაციების მუზეუმებიდან. მათ ასევე მოითხოვეს ტროის მონეტების გადაცემა იზმირის არქეოლოგიური მუზეუმიდან. ექსპონატებში შედის მინის და ტერაკოტას სუნამოების ბოთლები, ფიგურები, ოქროს ნაჭრები, ყელსაბამები და სამაჯურები, მონეტები, ორნამენტები, ძვლის ნივთები და ხელსაწყოები, ლითონის კონტეინერები, ტერაკოტის ჭურჭელი, იარაღი, ცულები და საჭრელები, წარწერები, სამსხვერპლოები, სარკოფაგი, სკულპტურები და მრავალი სხვა განსაკუთრებული ნაწილი ამ ტერიტორიის 5000-წლიანი ისტორიიდან. მათ შორის აღსანიშნავია 1994 წელს გათხრილი პოლიქსენას სარკოფაგი და 2012 წელს აღმოჩენილი ბერძნული ღმერთის, ტრიტონის ქანდაკება. მუზეუმის ეზოში გამოფენილია ქვის არტეფაქტები, სვეტები, სტელები და სვეტების კაპიტელები.

რესურსები ინტერნეტში

Detailed description of the Troy Museum with many photographs

სქოლიო

კატეგორია:თურქეთის არქეოლოგიური მუზეუმები
კატეგორია:2018 წელს დაარსებული მუზეუმები
კატეგორია:მუზეუმები ანბანის მიხედვით